《自天平游灵岩次胡古愚韵》
元代·干文传

两峰阊门西，突兀俯众丘。昔年歌舞地，潺湲水空流。

岿然白云祠，祀事久益修。尚书献纳后，聊复吴中游。

东阳二佳士，并驱驷玉虬。相从泉石间，共赏花竹幽。

振步极玄览，万象输吟眸。笑语落空谷，转觉吾生浮。

登高固能赋，一洗千古愁。日暮微风发，山气凉如秋。

老禅亦好事，款曲邀人留。清泉出岩窦，浊醪过墙头。

吾曹亦何幸，去去同仙舟。

作者简介：（1276—1353）元平江人，字寿道，号仁里，又号止斋。十岁能属文。仁宗延祐二年进士，授同知昌国州事。累升婺源知州，改知吴江州，所至皆有善政。顺帝时预修《宋史》，书成，擢集院待制，以礼部尚书致仕。识度凝远，喜接引后进，所取士后多知名。为文务雅正，尤长政事。有《仁里漫稿》。